**Príloha č. 10 OP VaI – Základné princípy monitorovania a hodnotenia implementácie   
OP VaI**

Monitorovanie je základným nástrojom k operatívnemu posúdeniu fyzického a finančného pokroku OP, ako aj jeho jednotlivých prioritných osí, investičných priorít, či jednotlivých podporených projektov. Prostredníctvom údajov z monitorovacieho systému je možné identifikovať príspevok k napĺňaniu cieľov OP na úrovni RIS3 SK, Partnerskej dohody a ďalších európskych strategických dokumentov.

Nadstavbou monitorovacieho systému je hodnotenie (evaluácia). Hodnotenie je často postavené na údajoch z monitorovacieho systému. Úlohou hodnotenia je poskytnúť reflexiu na výkon/implementáciu OP v hlbšom kontexte.

Hodnotenia majú vyhodnocovať jednotlivé oblasti záujmu implementácie OP. Môže ísť o oblasti, v rámci ktorých je dôvodné podozrenie na ich neefektívnu realizáciu. V takom prípade je poslaním hodnotení odhaliť problém, popísať ho, objasniť pôvod problému a poskytnúť informácie o jeho odstránení, akým spôsobom, prostriedkami a aký je očakávaný stav po realizácií odporučených opatrení. Hodnotiaca správa, ktorá len identifikuje problém, či neefektívnosť bez odporúčania nápravy je neakceptovateľná. Hodnotenie je manažérsky nástroj, ktorým sa má proces implementácie neustále zefektívňovať. Malo by poskytovať objektívnu spätnú väzbu, na základe ktorej bude možné uskutočniť nápravné opatrenia.

Základom funkčného systému monitorovania je prepojenie vhodne nastaveného systému merateľných ukazovateľov, zberu a agregovania dát z najnižšej úrovne s monitorovaním pokroku v rámci jednotlivých projektov na báze monitorovacích správ.

Monitorovacie správy budú obsahovať okrem základných popisov postupu v implementácii projektu aj kvalitatívne zhodnotenie pokroku zo strany prijímateľov.

Fungujúci systém monitorovania je predpokladom pre spracovanie hodnotení OP, resp. jeho časti a tým včasné identifikovanie problémov a dysfunkčných opatrení a postupov v implementácii OP a zároveň je predpokladom zadefinovania opatrení na odstránenie identifikovaných nedostatkov.

Hodnotenia OP VaI by mali byť zamerané na zachytenie účinkov jednotlivých intervencií a vplyv OP na zmenu systému VVaI.

V rámci procesu hodnotenia je potrebné sledovať aj vplyv intervencií v  oblastiach podpory, ktoré nie sú priamo realizované prostredníctvom OP VaI, ale sú v rámci nich podporované komplementárne intervencie, ktoré majú vplyv na zmenu systému a ďalší rozvoj VVaI. Ide napr. o OP ĽZ, OP II, PRV a pod.

